หุ้นกู้ปตท.หมื่นล. ขายปลายก.ค.นี้ CPFยาวสุด20ปี
นักลงทุนเตรียมเงินซื้อหุ้นกู้ ปตท. หมื่นล้านบาท ปลายเดือนนี้แจกผลตอบแทนเฉลี่ย 4.32%
6 ก.ค. 2555

นักลงทุนเตรียมเงินซื้อหุ้นกู้ ปตท. หมื่นล้านบาท ปลายเดือนนี้แจกผลตอบแทนเฉลี่ย 4.32% 
ด้าน CPF จ่อขาย 1.2 หมื่นล้าน ยาวสุด 20 ปี ส่วน MK ขาย 3,000 ล้านบาท 
นายสุรงค์ บูลกุล ประธานเจ้าหน้าที่บริหารการเงิน บริษัท ปตท. (PTT) เปิดเผยว่า บริษัทจะเสนอขายหุ้นกู้วงเงิน 1 หมื่นล้านบาท โดยหุ้นกู้ชุดนี้จะมีอายุ 7 ปี จ่ายดอกเบี้ยในอัตรา 4.10% ต่อปี ในปีที่ 1-4 และ 5.10% ในปีที่ 5-7 หรือเฉลี่ยอัตราดอกเบี้ยอยู่ที่ 4.32% ต่อปี 
การเสนอขายจะให้สิทธิผู้ถือหุ้นกู้เดิมที่จะครบกำหนดในเดือน ก.ค.นี้ จองซื้อก่อนในสัดส่วน 1 ต่อ 1 ในวันที่ 24-25 ก.ค.นี้ ส่วนวันที่ 27 ก.ค. จะเปิดขายให้กับประชาชนทั่วไปในลักษณะมาก่อนได้ก่อน 
นายไชยยันต์ ชาครกุล ประธานกรรมการบริหาร บริษัท ลลิล พร็อพเพอร์ตี้ (LALIN) เปิดเผยว่า บริษัทจะเปิดขายหุ้นกู้มูลค่ารวม 700 ล้านบาท ในวันที่ 13 ก.ค.นี้ ผ่าน บล.เอเซีย พลัส เพื่อมารองรับการขยายธุรกิจ โดยมีแผนเปิดโครงการใหม่ในปีนี้ไม่ต่ำกว่า 6-8 โครงการ และตั้งเป้ายอดขายปีนี้ 2,500 ล้านบาท หรือเติบโต 15% จากปีก่อน
บริษัท เจริญโภคภัณฑ์อาหาร (CPF) เตรียมขายหุ้นกู้ 1.2 หมื่นล้านบาท แบ่งเป็น 3 ชุด ชุดแรกอายุ 7 ปี วงเงิน 6,000 ล้านบาท ชุดที่ 2 อายุ 10 ปี วงเงิน 4,000 ล้านบาท และชุดที่ 3 อายุ 20 ปี วงเงิน 2,000 ล้านบาท
น.ส.ชุติมา ตั้งมติธรรม ผู้ช่วยกรรมการผู้จัดการสายบัญชีการเงิน บริษัท มั่นคงเคหะการ (MK) กล่าวว่า บริษัทมีแผนจะออกหุ้นกู้ในช่วงไตรมาส 4 หรือต้นปี 2556 วงเงินไม่เกิน 3,000 ล้านบาท